‘BTW-verhoging moet teësinnig’ aanvaar wordDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Die parlement se staande komitee oor finansies het gesê dit het na aansienlike beraadslaging teësinnig die verhoging in belasting op toegevoegde waarde (BTW) aanvaar. Tydens openbare verhore oor dié aangeleentheid was daar eenparige teenstand teen die verhoging. Yunus Carrim, voorsitter van die komitee, het gesê hulle het van die begin af hul ernstige bedenkings oor die verhoging uitgespreek, onder meer oor die negatiewe impak op die armes en laerinkomste-groepe wat reeds gebuk gaan onder die verhoging in brandstofpryse en lewenskoste. Carrim het gesê die komitee is egter ook bewus van die ernstige beperkings op die begroting en die desperate behoefte om bykomende inkomste te genereer. “Die druk het meer geword na aanleiding van die bekendstelling van die mediumtermynbegroting wat ekonomiese groei op 0,7% geraam het. “Volgens die mediumtermynbegroting word ŉ tekort van R27,4 miljard in die boekjaar verwag, insluitend R20 miljard in BTW-opgawes wat teruggehou is.” Volgens Carrim verwelkom die komitee egter die aankondiging dat koek- en witbroodmeel en sanitêre produkte vanaf 1 April 2019 van BTW vrygestel sal word. Die komitee is egter van mening dat daar meer geteikende uitgawes kan wees om die uitwerking van BTW op die armes te verminder deur binne die uitgaweplafon te herprioritiseer. “Die Nasionale Tesourie moet die moontlikheid oorweeg om die toewysing van gratis water en elektrisiteit aan behoeftige huishoudings en geskenkbewyse vir skooluniforms by skole waar daar geen klasgelde is nie te verhoog.” Volgens Carrim moet die parlement en regering ook meer as ooit tevore seker maak dat meer inkomste verseker word deur aansienlike versterking van die kapasiteit by die Suid-Afrikaanse Inkomstediens om meer inkomste te verkry, verkwistende uitgawes drasties te verminder en korrupsie doeltreffender aan te pak. “Meer inkomste sal ook voortspruit uit beleggings, ekonomiese groei en werkskepping.” Carrim het gesê die komitee glo dat die verhoging in BTW teësinnig aanvaar moet word maar dat dit aan die einde van die derde jaar ná die implementering daarvan hersien moet word nadat gekyk is watter impak dit op koers van die invordering van belasting en die armes gehad het. Carrim meen die benadering maak voorsiening vir sekerheid vir die fiskus en ŉ hersiening later.